Цяпер ужо вядома, што смяротная кара як сродак запалохвання патэнцыйных злачынцаў і насельніцтва ў цэлым зжыла сябе. І не таму, што яна не дасягнула чаканых вынікаў. Больш важкай прычынай з’яўляецца тое, што права на жыццё дае чалавеку не дзяржава і, значыць, не яна можа распараджацца яго жыццём, нават калі чалавек пераступае самыя строгія забароны. Акрамя таго, гісторыя, у тым ліку і беларуская, ведае нямала выпадкаў, калі невінаватыя станавіліся ахвярамі непапраўных судовых памылак.